b'\n_START_ARTICLE_\nSquare-tanssi\n_START_SECTION_\nTanssin periaate\n_START_PARAGRAPH_\nNelj\xc3\xa4 paria (kahdeksan tanssijaa) muodostavat squaren, neli\xc3\xb6n, joka on tanssin perusmuodostelma, josta tanssi alkaa. Tanssia johtaa "caller", joka jatkuvasti tanssin edetess\xc3\xa4 kertoo mit\xc3\xa4 yksitt\xc3\xa4isi\xc3\xa4 tanssivuoroja ryhm\xc3\xa4n tulee tehd\xc3\xa4. Caller sis\xc3\xa4llytt\xc3\xa4\xc3\xa4 tanssivuorojen nimet laulamansa kappaleen sanoihin. Kaikki tanssivuorot on etuk\xc3\xa4teen harjoiteltuja, ja vuorot noudattavat kansainv\xc3\xa4list\xc3\xa4 standardia. Tanssivuorojen, englanniksi call, nimet ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti englanniksi. Englannin kielen osaaminen on eduksi, mutta ei ole edellytys tanssin harrastamiseen._NEWLINE_Callerin teht\xc3\xa4v\xc3\xa4n\xc3\xa4 on muodostaa yksitt\xc3\xa4isist\xc3\xa4 tanssivuoroista mielenkiintoinen tanssikokonaisuus. Tanssijat eiv\xc3\xa4t etuk\xc3\xa4teen tied\xc3\xa4 mit\xc3\xa4 calleja tanssiin tulee sis\xc3\xa4ltym\xc3\xa4\xc3\xa4n, mik\xc3\xa4 on modernin yksi square-tanssin kantavista ajatuksista. Tanssin aikana on kaikkien tanssijoiden kuunneltava tarkkaavaisesti calleria ja teht\xc3\xa4v\xc3\xa4 yhteisty\xc3\xb6t\xc3\xa4 ryhm\xc3\xa4ss\xc3\xa4, jotta tanssi onnistuisi. Jos kaikki tanssivuorot on tanssittu oikein, ovat kaikki tanssijat palanneet paikoille, joista tanssi alkoi, t\xc3\xa4st\xc3\xa4 on tapana antaa suosionosoitukset sek\xc3\xa4 callerille ett\xc3\xa4 tanssiryhm\xc3\xa4lle. Kohteliaisuus kuuluu tanssiin, muita ryhm\xc3\xa4n tanssijoita tervehdit\xc3\xa4\xc3\xa4n tanssin alkaessa, ja kiitet\xc3\xa4\xc3\xa4n tanssin p\xc3\xa4\xc3\xa4ttyess\xc3\xa4.\n_START_SECTION_\nSquaredance tip\n_START_PARAGRAPH_\nJokainen tanssi (englanniksi tip) koostuu kahdesta osasta - hash call ja singing call. Ensimm\xc3\xa4inen osa on usein vaativampi ja tanssitaan siten, ett\xc3\xa4 musiikki on enemm\xc3\xa4n taustalla. Toisessa osassa caller laulaa kappaleen ja sis\xc3\xa4llytt\xc3\xa4\xc3\xa4 tanssivuorojen nimet, callit, kappaleen sanoihin. Soitettava musiikki voi olla esim. pop/rockia, discoa, countrya tai iskelm\xc3\xa4\xc3\xa4.'